Utahs første hoppbakke ble bygd i 1915 i Dry Fork Canyon, og senere fulgte flere bakker av moderat størrelse. Den første virkelig store bakken i delstaten ble bygd i Parley's Canyon i 1928 av Utah Ski Club, som hovedsakelig besto av norske immigranter. Under det første rennet 22. februar 1929 satte Alf Engen bakkerekord med 164 fot (50 meter). 2. mars 1930 fikk bakken navnet Ecker Hill, til ære for skiklubbens leder Peter Ecker.